AMATAV ทะยาน 17% รับผลงาน Q2 โตเฉียด 100 เท่า โบรกเล็งปรับประมาณการกำไรเพิ่ม
AMATAV ทะยาน 17% ราคาแตะ 8.05 บ. รับกำไรไตรมาส 2/65 โตเฉียด 100 เท่า แตะ 470 ลบ. รับรู้รายได้ขายที่ดิน 200 ลบ.-โรงงาน RBF โบรกเล็งเพิ่มประมาณการกำไร แนะซื้อเป้า 9 บ.
AMATAV ทะยาน 17% ราคาแตะ 8.05 บ. รับกำไรไตรมาส 2/65 โตเฉียด 100 เท่า โบรกเล็งเพิ่มประมาณการกำไร แนะซื้อเป้า 9 บ.
10 ส.ค. 2565

ผู้สื่อข่าวรายงานว่า วันนี้ (10 ส.ค.65) ราคาหุ้น บริษัท อมตะ วีเอ็น จำกัด (มหาชน) หรือ AMATAV ล่าสุด ณ เวลา 15:32 น. อยู่ที่ระดับ 8.05 บาท บวก 1.15 บาท หรือ 16.67% สูงสุดที่ระดับ 8.50 บาท ต่ำสุดที่ระดับ 7.30 บาท ด้วยมูลค่าซื้อขาย 19.60 ล้านบาท

ทั้งนี้บล.โนมูระ พัฒนสิน ระบุในบทวิเคราะห์ (10 ส.ค.65) มีมุมมอง Positive ต่อกำไรสุทธิไตรมาส 2/65 ที่ 470 ล้านบาท เติบโต 991% เมื่อเทียบจากปีก่อน แต่ลดลง 1% เมื่อเทียบจากไตรมาสก่อน ดีกว่าที่คาดเนื่องจากการรับรู้รายได้จากการขายที่ดิน 200 ล้านบาท ซึ่งเป็นการ presales และ transfer ภายในไตรมาสเดียวกัน และกำไรพิเศษจากการขาย RBF โดยหากไม่รวมกำไรจากการขายโรงงาน RBF เพิ่ม 8 หลังที่ 364 ล้านบาท และกำไรจาก FX ที่ 46 ล้านบาท กำไรปกตอิยู่ที่ 60 ล้านบาท เพิ่มขึ้นจาก 4 ล้านบาทในไตรมาส 2/64 และพลิกจากขาดทุน 45 ล้านบาทในไตรมาส 1/65
ขณะที่แนวโน้มกำไรครึ่งหลังปี 65 คาดรับรู้กำไรพิเศษการขาย RBF ต่อเนื่องอีก 8 หลังซึ่งคาดว่าจะขายหมดในปีนี้ ขณะที่ธุรกิจหลักยังไม่น่าตื่นเต้น เพราะยังไม่มียอด presales เพิ่มเติมและคาดรายได้ค่าเช่าลดลงจากการขาย RBF ให้ลูกค้า เบื้องต้นคาดว่าจะมีการปรับประมาณการกำไรสุทธิเพิ่มขึ้นในช่วงครึ่งหลังปี 65 หลังได้ข้อมูลเพิ่มเติมจากงาน OppDay ที่คาดว่าจะจัดช่วงต้นเดือนก.ย.65 จึงคงคำแนะนำ “ซื้อ” ราคาเป้าหมายปี 65 ที่ 9 บาท